Transport- og Bygningsministeriet

Frederiksholms Kanal 27 F

1220 København K

Sendt til: [lgh@trm.dk](mailto:lgh@trm.dk) med kopi til: [jm@jm.dk](mailto:jm@jm.dk) og [databeskyttelse@jm.dk](mailto:databeskyttelse@jm.dk)

|  |  |
| --- | --- |
| 17. oktober 2016 | **Vedrørende** **høring over udkast til forslag om ændring af lov om Sund og Bælt Holding A/S - j.nr. 2015-3830** |
|  |  |

Datatilsynet

Borgergade 28, 5.

1300 København K

CVR-nr. 11-88-37-29

Telefon 3319 3200

Fax 3319 3218

E-mail dt@datatilsynet.dk

www.datatilsynet.dk

J.nr. 2016-112-0593

Sagsbehandler

Mette Hansen

Direkte 3319 3223

Ved e-mail af 19. september 2016 har Transport og Bygningsministeriet anmodet om Datatilsynets eventuelle bemærkninger til ovennævnte udkast til lovforslag.

Datatilsynet skal herefter udtale følgende:

**1.** Af udkastet fremgår det bl.a. at, der efter lovens § 17, stk. 3, skal være adgang til at foretage automatisk registrering af nummerplader med henblik på at understøtte betalingsopkrævningen.

Af de særlige bemærkninger til lovforslagets nr. 24, fremgår det bl.a., at:

*”Behandlingen af de oplysninger, der indsamles i forbindelse med den automatiske registrering af nummerplader vil – ligesom det er tilfældet med oplysningerne indsamlet ved TV-overvågning – skulle finde sted under iagttagelse af gældende lovgivning, herunder særligt persondataloven.”*

Det fremgår desuden, at:

*”Oplysningerne vil alene blive opbevaret i 180 dage, medmindre det er nødvendigt at bevare dem af hensyn til håndteringen af en konkret tvist i forbindelse med betaling, jf. ovenfor, eller af hensyn til varetagelsen af andre anerkendelsesværdige formål. Registreringer om enkeltstående nummerpladeoplysninger vil således – som det også vil være tilfældet i forhold til oplysninger indsamlet gennem TV-overvågningen ved betalingsanlæg – kunne opbevares så længe, dette er nødvendigt for at sikre, at korrekt opkrævning finder sted. Såfremt det eksempelvis af tekniske eller praktiske årsager ikke er muligt at søge en konkret opkrævning gennemført, vil de registrerede oplysninger således kunne opbevares så længe, det sker med henblik på at søge opkrævningen gennemført. Nummerpladeoplysninger vil i sådanne tilfælde senest skulle slettes, når kravet med sikkerhed er bortfaldet som følge af forældelse i overensstemmelse med de til enhver tid gældende regler herfor.”*

Datatilsynet har noteret sig, at den automatiske registrering af nummerplader skal ske under iagttagelse af persondataloven. Datatilsynet lægger herefter til grund, at den behandling af personoplysninger, der vil finde sted i medfør af bestemmelsen, skal ske inden for rammerne af persondataloven.

Datatilsynet skal i den forbindelse bemærke, at behandling af personoplysninger skal ske i overensstemmelse med de grundlæggende principper, som er indeholdt i lovens § 5.

Det følger således af § 5, stk. 1, at oplysninger skal behandles i overensstemmelse med god databehandlingsskik. Det betyder ifølge lovens forarbejder, at behandlingen skal være rimelig og lovlig. Endvidere fremgår det, at en rimelig behandling bl.a. forudsætter, at registrerede personer kan få kendskab til en behandlings eksistens og, når der indsamles oplysninger hos dem, kan få nøjagtige og fyldestgørende oplysninger med hensyn til de nærmere omstændigheder ved indsamlingen, jf. lovens §§ 28 og 29 om oplysningspligt.

Af persondatalovens § 5, stk. 5, fremgår det, at indsamlede oplysninger ikke må opbevares på en måde, der giver mulighed for at identificere den registrerede i et længere tidsrum end det, der er nødvendigt af hensyn til de formål, hvortil oplysningerne behandles.

For så vidt angår sletning har Datatilsynet noteret sig, at oplysningerne som udgangspunkt skal slettes efter 180 dage, medmindre det er nødvendigt at opbevare dem i en længere periode, enten af hensyn til håndteringen af en konkret tvist i forbindelse med betaling eller af hensyn til varetagelsen af andre ”anerkendelsesværdige formål”.

Det står ikke umiddelbart Datatilsynet klart, hvad der menes med ”andre anerkendelsesværdige formål”.

Trafik- og Bygningsministeriet bør efter Datatilsynets opfattelse anfører begrundelsen for at opbevare oplysningerne i 180 dage, ligesom ministeriet bør overveje og beskrive hvilke situationer, der kan begrunde en forlængelse af slettefristen, og hvilke slettefrister der vil være aktuelle i de forskellige situationer.

Datatilsynet skal endvidere bemærke, at såfremt registreringen af nummerplader omfatter fotos, går tilsynet ud fra, at eventuelle billeder af passagerer vil blive sløret.

Datatilsynet skal desuden henvise til persondatalovens øvrige regler og opfordre Trafik- og Bygningsministeriet til nærmere at vurdere iagttagelsen af disse regler i forbindelse med den behandling af personoplysninger, der finder sted som følge af lovforslaget:

* Grundbetingelserne i persondatalovens § 5 om god databehandlingsskik, saglighed, proportionalitet, datakvalitet og sletning.
* Behandlingsbetingelserne i persondatalovens § 6 om almindelige personoplysninger, §§ 7 og 8 om følsomme personoplysninger, § 11 om personnumre samt § 27 om overførsel af personoplysninger til tredjelande.
* Reglerne om de registreredes personers rettigheder i kapitel 8-10, herunder
  + Den dataansvarliges oplysningspligt ved modtagelse/indsamling af oplysninger, jf. persondatalovens §§ 28 og 29.
  + Den registreredes ret til indsigt og øvrige rettigheder.
* Reglerne om datasikkerhed i §§ 41 og 42 – kravet om fornødne sikkerhedsforanstaltninger, skriftlig databehandleraftale og kontrol med databehandleren.

Datatilsynet kan supplerende henvise til de regler om nummerpladegenkendelse, som er fastsat i ANPG-bekendtgørelsen[[1]](#footnote-1), der regulerer politiets anvendelse af automatisk nummerpladegenkendelse.

**2.** Det bemærkes for en god ordens skyld, at det følger af persondatalovens § 57, at der ved udarbejdelse af bekendtgørelser, cirkulærer eller lignende generelle retsforskrifter, der har betydning for beskyttelse af privatlivet i forbindelse med behandling af personoplysninger, skal indhentes en udtalelse fra Datatilsynet.

Datatilsynet forudsætter, at tilsynet bliver hørt over eventuelle bekendtgørelser, der skal udstedes i medfør af loven, i det omfang disse har betydning for beskyttelse af privatlivet i forbindelse med behandling af personoplysninger.

Kopi af dette brev er sendt til Justitsministeriets Lovafdeling til orientering.

Med venlig hilsen

Birgit Kleis

Kommitteret

1. Bekendtgørelse om politiets anvendelse af automatisk nummerpladegenkendelse (ANPG), BKG nr. 1776 af 16/12/2015 [↑](#footnote-ref-1)